Der var forsoning i luften onsdag morgen i Aalborg, hvor de fleste at de cirka 80 ulovligt strejkende sosuassistenter fra tirsdag valgte at genoptage arbejdet. Men en gruppe - medarbejderne ved Hassinghave - har dog valgt at forstætte strejken i endnu 24 timer. - De fleste genoptog arbejdet, men Hassinghave har meddelt at de kører igennem med 48 timers strejke, siger Lars Eriksen, formand for hjemmeplejens aktionsgruppe i Aalborg. Formanden for FOA's afdeling i Aalborg, Kristian Gaardsøe, opfordrer de 35 medarbejdere til at vende tilbage til arbejde. - Vi har selvfølgelig bedt dem om at gå i arbejde, da deres strejke er ulovlig. Jeg synes modsat, vi skal glæde os over, at der ikke er flere, der har brudt overenskomsten, siger formanden. Gruppen i Hassinghave mødes torsdag morgen for at genoverveje, om man vil gå i arbejde. I mellemtiden tager et nødberedskab sig af plejecentrets 34 beboere, oplyser Hassinghaves leder Bente Larsen. /ritzau/

Referat:
Medarbejderne på et plejecenter i Aalborg fastholder en ulovlig arbejdsnedlæggelse i 48 timer.